ΚΑΝΟΝΙΣΜΟΣ (ΕΚ) αριθ. 1755/94 ΤΗΣ ΕΠΙΤΡΟΠΗΣ της 18ης Ιουλίου 1994 για την τροποποίηση του κανονισμού (ΕΟΚ) αριθ. 891/89 περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου της 30ής Ιουνίου 1992 περί κοινής οργανώσεως αγοράς στον τομέα των σιτηρών (1), όπως τροποποιήθηκε από τον κανονισμό (ΕΟΚ) αριθ. 2193/93 της Επιτροπής (2), και ιδίως το άρθρο 9 παράγραφος 2 και το άρθρο 13 παράγραφος 6,

Εκτιμώντας:

ότι, σύμφωνα με το άρθρο 9 παράγραφος 4 του κανονισμού (ΕΟΚ) αριθ. 891/89 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 3579/93 (4), τα πιστοποιητικά εξαγωγής πρέπει να χορηγούνται στους επιχειρηματίες που έχουν συνάψει σύμβαση- ότι, για να υπάρχει βεβαιότητα ως προς την ύπαρξη συμβάσεως, η έκδοση των πιστοποιητικών πρέπει να εξαρτάται από την υποβολή αυτής-

ότι, για να διασφαλισθεί η εκτέλεση των όρων της συμβάσεως, πρέπει τα πιστοποιητικά να μην είναι μεταβιβάσιμα-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 9 παράγραφος 4 του κανονισμού (ΕΟΚ) αριθ. 891/89 αντικαθίσταται από το ακόλουθο κείμενο:

"4. Όταν υπάρχει ειδική αναφορά στην παρούσα παράγραφο κατά τον καθορισμό μιας επιστροφής κατά την εξαγωγή των προϊόντων που αναφέρονται στο άρθρο 1 στοιχεία α), β) και γ) του κανονισμού (ΕΟΚ) αριθ. 1766/92 και των προϊόντων που αναφέρονται στο άρθρο 1 στοιχείο α) του κανονισμού (ΕΟΚ) αριθ. 1418/76, η αίτηση του πιστοποιητικού εξαγωγής πρέπει να συνοδεύεται από αντίγραφο της συμβάσεως. Η σύμβαση πρέπει να εκδίδεται από επίσημο οργανισμό της χώρας προορισμού ή από εταιρεία η οποία έχει την έδρα της εκμεταλλεύσεώς της στη χώρα αυτή και να αναγράφει ποσότητα και περίοδο παραδόσεως εντός της διάρκειας ισχύος του εν λόγω πιστοποιητικού. Για τη σύμβαση αυτή δεν μπορεί προηγουμένως να έχουν εκδοθεί πιστοποιητικά εξαγωγής βάσει του παρόντος άρθρου. Το ενδιαφερόμενο κράτος μέλος εξακριβώνει εάν η αίτηση χορηγήσεως του πιστοποιητικού είναι σύμφωνη με τους όρους της παρούσας παραγράφου και ανακοινώνει στην Επιτροπή, την ημέρα της καταθέσεώς τους, την ποσότητα που αφορούν οι αιτήσεις που έχουν γίνει αποδεκτές. Τα αντίστοιχα πιστοποιητικά περιλαμβάνουν προκαθορισμό της εν λόγω επιστροφής και εκδίδονται πραγματικά την τρίτη εργάσιμη ημέρα μετά την ημέρα καταθέσεως της αιτήσεως, εφόσον δεν έχουν ληφθεί προηγουμένως ειδικά μέτρα από την Επιτροπή.

Εάν οι αιτήσεις για την χορήγηση των πιστοποιητικών εξαγωγής που αναφέρονται στην παρούσα παράγραφο υπερβαίνουν τις ποσότητες για τις οποίες είναι δυνατόν να αναληφθεί υποχρέωση εξαγωγής και οι οποίες αναγράφονται στον κανονισμό που καθορίζει την εν λόγω επιστροφή, η Επιτροπή μπορεί να καθορίσει εντός προθεσμίας δύο εργάσιμων ημερών μετά την κατάθεση της αιτήσεως, ενιαίο ποσοστό μειώσεως των ποσοτήτων. Η αίτηση εκδόσεως των πιστοποιητικών μπορεί να αποσυρθεί εντός προθεσμίας δύο εργάσιμων ημερών μετά την ημερομηνία δημοσιεύσεως του ποσοστού μειώσεως.

Κατά παρέκκλιση από το άρθρο 9 του κανονισμού (ΕΟΚ) αριθ. 3719/88 τα δικαιώματα που προκύπτουν από το πιστοποιητικό δεν είναι μεταβιβάσιμα.

Σε περίπτωση μη εκτελέσεως της συμβάσεως από τον αγοραστή εξαγωγέα, ο επιχειρηματίας μπορεί να εξάγει προς μία άλλη χώρα προορισμού, αλλά μόνο με την επιστροφή κατά την εξαγωγή που ισχύει την ημέρα της υποβολής της αρχικής αιτήσεως του πιστοποιητικού για την εξαγωγή για "άλλες τρίτες χώρες". Στην περίπτωση κατά την οποία κατά την ημέρα της υποβολής της αρχικής αιτήσεως για την χορήγηση πιστοποιητικού, δεν υπάρχει επιστροφή κατά την εξαγωγή για "άλλες τρίτες χώρες", μπορεί να θεσπισθεί λύση ad hoc σύμφωνα με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 1766/92."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Ιουλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 181 της 1. 7. 1992, σ. 21.

(2) ΕΕ αριθ. L 196 της 5. 8. 1993, σ. 22.

(3) ΕΕ αριθ. L 94 της 7. 4. 1989, σ. 13.

(4) ΕΕ αριθ. L 326 της 28. 12. 1993, σ. 15.